ইতালির প্রধানমন্ত্রী ম্যাথিও রেনজি পদত্যাগ করেছেন
ইতালির গণভোটের ফলাফল ইউরোপীয় জোটভূক্ত নেতাদের কিছুটা ভাবনার মধ্যে ফেলে দিয়েছে। তারা অবশ্য অষ্ট্রিয়ার নির্বাচনের ফলাফলকে ইতিবাচক হিসেবেই দেখছেন। সেখানে ফার-রাইট পার্টি পরাভূত হয়েছে।
ইতালির প্রধানমন্ত্রী ম্যাথিও রেনজি পদত্যাগ করেছেন। উত্থান ঘটেছে কমেডিয়ান কাম রাজনীতিক বেপপে গ্রিল্লোর। ৬৮ বছর বয়স্ক গ্রিল্লো ‘ফাইভ স্টার’ মুভমেন্টের নেতৃত্ব দিচ্ছেন। কিছু রাজনৈতিক ও সাংবিধানিক সংস্কার চেয়ে ম্যাথিও রেনজি গণভোট দিয়েছিলেন। রোববারের এই গণভোটে বেশিরভাগ মানুষ সংস্কারের বিপক্ষে অবস্থান নেয়। যেমনটা ঘটেছিল বৃটিশ প্রধানমন্ত্রী ডেভিড ক্যামেরনের বেলায়। তিনিও গণভোটে হেরে পদত্যাগ করতে বাধ্য হন। গণভোটের ফলাফলে ইতালিতে এক গভীর রাজনৈতিক অনিশ্চয়তা তৈরি হয়েছে। এমনিতে দেশটির রাজনৈতিক ইতিহাস অস্থিরতাপূর্ণ। ৫৮ বছরে ৬৩টি সরকার এসেছে। নতুন নির্বাচন না হওয়া পর্যন্ত একজন কেয়ারটেকার প্রধানমন্ত্রী দায়িত্ব নেবেন। ‘ফাইফ স্টার’ মুভমেন্টের নেতা গ্রিল্লো ইতোমধ্যে নয়া নির্বাচনের দাবি তুলেছেন।২০০৯ সনের অক্টোবরে প্রতিষ্ঠিত ‘ফাইভ স্টার’ মুভমেন্ট ইতালিতে নতুন এক রাজনীতি নিয়ে এসেছে। তাদের মুলনীতি হচ্ছে রাজনীতি কোন ক্যারিয়ার হতে পারবে না। দুই বারের বেশি কেউ প্রার্থী হতে পারবে না। ইউরোপীয় ইউনিয়নে থাকা না থাকা নিয়েও তাদের মধ্যে আলোচনা জারি রয়েছে। যদিও বেপপে গ্রিল্লো এ বিষয়ে গণভোট দেয়ার পক্ষে মত দিয়েছেন। ইতালির গণভোটের ফলাফল ইউরোপীয় জোটভূক্ত নেতাদের কিছুটা ভাবনার মধ্যে ফেলে দিয়েছে। তারা অবশ্য অষ্ট্রিয়ার নির্বাচনের ফলাফলকে ইতিবাচক হিসেবেই দেখছেন। সেখানে ফার-রাইট পার্টি পরাভূত হয়েছে।